
[bookmark: _Toc2090405044]Kuopion lukiokoulutuksen visio ja tehtävä

Kuopion lukiokoulutuksen visio

Kuopion lukiot ovat laatulukioita, joissa kasvetaan yhdessä avarakatseisiksi ja empaattisiksi yhteiskunnan jäseniksi. Opiskelija oppii tunnistamaan ja kehittämään omia vahvuuksiaan niin, että hän uskoo omiin mahdollisuuksiinsa toteuttaa unelmiaan.

“Nuori elää Kuopion lukioissa elämänsä parasta aikaa.”

Kuopion lukiokoulutuksen tehtävä

Kuopion lukiokoulutuksen tehtävänä on tarjota laadukasta ja monipuolista lukiokoulutusta oppivelvollisuusikäisille.

Kuopion lukiotoimessa määritellään yhteiset strategiset painopisteet.  Jokainen lukio määrittelee lisäksi omia tavoitteitaan lukuvuositasoisesti omien painotusalueidensa kautta.

Kallaveden lukion painopisteet lukuvuosille 2026-2027 ja 2027--2028 ovat: 
· yhteisöllisyyden vahvistaminen ja yksinäisyyden haasteisiin vastaaminen  
· opiskelumotivaation ja yo-kirjoitustulosten kohentaminen.

[bookmark: _Toc1889793658]Kasvatus- ja koulutuspoliittinen ohjelma     

Lukiokoulutuksen tavoitteet ja tarpeet huomioidaan tulevassa kasvatus- ja koulutuspoliittisessa ohjelmassa sekä verkostoselvityksessä. Päivitämme Kuopion lukioiden yhteisen toimenpidesuunnitelma 2035 
-asiakirjan, joka toimii pitkän ajan kehittämisasiakirjana lukioiden toiminnanohjauksessa
 ja laadunhallinnassa sekä verkostoratkaisun taustavisiona.     



[bookmark: _Toc298548052]Opetussuunnitelmatyö

Lukuvuonna 2026–2027 tekoälyn tarkoituksenmukainen käyttö sisällytetään osaksi opetussuunnitelmaa. Lisäksi luomme mallin, jossa ryhmänohjaus liitetään osaksi lukiolaisen opintoja.

Jatkamme edelleen lukiokoulutuksen oppimisen tuen käytänteiden kehittämistä.

Varmistamme Abitti2:n sujuvan käyttöönoton sekä aloitamme valmistelut taito- ja taideaineiden ylioppilaskoetta varten.

Opetus- ja kulttuuriministeriö julkaisi vuonna 2022 Lukiokoulutuksen laatustrategian, jonka tavoitteena on edistää lukiokoulutuksen laatukulttuurin ja toiminnan kehittymistä sekä luoda yhdensuuntaiset periaatteet laadunhallinnalle ja sen johtamiselle lukiokoulutuksessa vuoteen 2030 mennessä. Strategian linjausten tavoitteena on palvella kehittämistyötä sekä laadukasta oppimista. Lukiokoulutuksen laatustrategiassa on nimetty lukiokoulutuksen laatutekijät, jotka ovat laadukas oppiminen, hyvinvointi ja osallisuus, kehittyvä toimintakulttuuri sekä saavutettava lukiokoulutus. 
Laatutyötä jatketaan osana Kuopion lukiokoulutuksen toimintakulttuuria. Otamme käyttöön Kuopion lukioiden intran ja kehitämme kotisivuja osana lukioiden viestintää.  Lukioiden yhteinen laatutyöryhmä jatkaa työskentelyä. Työryhmän vetäjänä toimii Päivi Kiiski. 
Osana Laatuapila-hanketta Viisiapila-verkosto kehitti vertaisarviointijärjestelmän. Arvioinnin avulla tarkastelemme yhdessä toimintamme vahvuuksia ja kehittämisalueita. Vertaisarvioinnissa painotetaan erityisesti koulutuksen laatua edistäviä ydinalueita, kuten johtamista, oppimisen tukea, opettajien osaamisen kehittämistä sekä hyvinvoinnin ja osallisuuden vahvistamista.  Vertaisarviointia jatketaan lukuvuonna 2026–2027, arvioitavana kohteena ovat johtaminen ja vuosisuunnittelu. Vertaisarvioinnin itsearvioinnit tehdään marras-joulukuussa ja arviointivierailut tammi-helmikuussa 2027. 

[bookmark: _Toc422821560]Opintojen toteuttaminen

Kuopion lukioissa panostetaan korkeatasoiseen, motivoivaan opetukseen ja nähdään oppiminen sekä yksilöllisenä että yhteisöllisenä prosessina. Tavoitteena on, että opiskelija kokee omistavansa oman oppijuutensa eli on vastuullinen ja aktiivinen toimija oppimisprosessin aikana.  Oppimista tuetaan jatkuvan ja monipuolisen arvioinnin keinoin.
Lukiokoulutuksen oppimisympäristöt mahdollistavat monipuolisten ja ajanmukaisten työskentelymenetelmien käyttämisen.  Yhteisöllisten oppimisen menetelmien käyttöä sekä luokkahuoneiden ulkopuolella tapahtuvaa oppimista kehitetään edelleen.  Aineenopettajat vastaavat omalta osaltaan aineensa opiskelutaitojen opettamisesta ja harjaannuttamisesta.
Lukioiden opetus toteutuu pääsääntöisesti monimuotoisena kontaktiopetuksena. Kontaktiopetuksen rinnalla etä- ja verkko-opetus lisää opiskelijan mahdollisuuksia joustaviin opintoratkaisuihin ja laajentaa opetustarjontaa.  Itsenäiset opintosuoritukset toteutetaan pääasiassa Kuopion lukioiden yhteisen verkkotarjottimen kautta. 
Yksilöllisiä opintopolkuja vahvistetaan lukioiden yhteistä kurssitarjotinta ja verkkotarjotinta kehittämällä sekä monipuolisen korkea-asteen kanssa tehtävän yhteistyön avulla. Erityis- tai painotuslinjoilla opiskeleville sekä kahden tutkinnon opiskelijoille räätälöidään sekä ryhmäkohtaisia että henkilökohtaisia opintopolkuja.

Kallaveden lukion ensimmäisen vuosikurssin ryhmät on jaettu kuuteen ryhmänohjausryhmään, joissa on 
noin 28 opiskelijaa/ryhmä. Ensimmäisen vuosikurssin opiskelijaryhmien opetuksessa painottuu 2. jaksossa 
tiimimäinen oppiminen. Opettajaparit suunnittelevat omien oppiaineidensa opetuksen niin, että niissä opiskellaan tiimeissä. Tiimitaitojaksolla opiskelijat jaetaan ryhmittäin 4–5 hengen ryhmiin. 
Ryhmäjako tehdään mahdollisesti Belbinin tiimiroolitestiä hyödyntäen. 

Kallaveden lukion bisneslinja aloittaa viidennen vuoden, uudessa ryhmässä aloittaa syksyllä yhteensä 26 
opiskelijaa. Bisneslinjan tavoitteena on auttaa opiskelijoita löytämään omat vahvuutensa ja vahvistaa 
yritystoiminta-, talous-, vuorovaikutus- ja työelämätaitoja, kielitaitoa sekä vahvistaa opiskelijan jatko-opintovalmiuksia. Kussakin jaksossa on yksi syventävä opintojakso, joka liittyy yrittäjyyteen, työelämä- tai 
taloustaitoihin. Bisneslinjan opiskelijat osallistuvat linjan markkinointiin esim. vierailemalla Kuopion 
yläkouluissa sekä avointen ovien päivänä koululla. Valinta vuoden 2027 bisneslinjalle tapahtuu 
päättötodistuksen, ennakkotehtävän ja ryhmähaastattelujen perusteella. Keväällä 2027 valinnasta vastaavat Jari Ukkonen, Marika Heiskanen, Laura Ikäheimo ja Pirpa Luomala.

Kuopion kaupunki haki Kallaveden lukiolle OKM:ltä Yrittäjyyden erityistehtävää. Siihen liittyen mahdolliselle erityistehtävälinjalle on laadittu uusi opetussuunnitelma. Toiveena on, että erityistehtävä myönnettäisiin ja toiminta päästäisiin aloittamaan jo syksyllä 2027. 
 
Viidennen jakson alussa huhtikuussa 2027 toteutetaan kaikkien Kuopion lukioiden yhteinen Työelämä- ja 
korkeakouluviikko (TYKO). Ensimmäisen vuoden opiskelijat harjoittelevat työelämätaitoja ja tutustuvat 
erilaisiin asiantuntijatyötehtäviin joko konkreettisesti työpaikoilla tai ohjatusti. Toisen (ja 
kolmannen/neljännen) vuoden opiskelijat puolestaan tutustuvat korkea-asteen tarjontaan ja opiskeluun 
korkea-asteella. Tarkoitus on, että kukin opiskelija suorittaa jonkin yliopisto- tai amk-kurssin. Opinnot ovat 
joko verkossa tapahtuvia tai joko kokonaan tai osittain lähiopetuksena toteutettavia. 

Käytössä olevien digitaalisten oppimisympäristöjen on tarkoitus tukea oppimisprosessia monipuolisesti. Ympäristöt antavat mahdollisuuden toteuttaa oppijalle itselleen sopivia oppimistyylejä, mikä mahdollistaa elinikäisen oppimisen taitojen omaksumisen opettajan ohjauksessa. Digitaalisten oppimisympäristöjen toimintaa seurataan ja kehitetään opettajilta ja opiskelijoilta saatujen palautteiden perusteella. Kehittäminen voi kohdistua ympäristön valintaprosessiin, ympäristön ominaisuuksiin ja koulutustarpeiden täyttämiseen.

Opiskelijoiden riittävä taitotaso hyödyntää lukioiden digitaalisia oppimisympäristöjä ja digitaalisia kokeita varmistetaan heti lukion alussa suoritettavalla OP5 tai OP12-opintojaksolla. Lukio-opintojen aikana opiskelijan tietoja ja taitoja kehitetään ohjaavan arvioinnin avulla. Digitaaliset oppimisympäristöt tukevat opettajan työtä oppijan monipuolisessa arvioinnissa ja ohjauksen tarpeen määrittelyssä. Pedagogisesti mielekkäällä tavalla digitaalisia ympäristöjä hyödyntäen opiskelija löytää itselle sopivia oppimisen tapoja ja keinoja arvioida oppimaansa myös lukion jälkeen.

Opiskelijoiden käytössä olevat oppimateriaalit ovat pääosin digitaalisia. Verkko-oppimisympäristöinä Kuopion lukioissa käytössä ovat Teams ja Moodle. 

Lukuvuoden 2026–2027 aikana panostetaan erityisesti opettajien tekoälyosaamisen kehittämiseen. Toimintansa aloittavan tekoälytiimin tarkoituksena on jatkaa Kuopion lukiotoimen opettajien kouluttamista tekoälyn käyttöön tarjoamalla kouluille koulutuksia sekä jokaiselle opettajalla mahdollisia, mutta vapaaehtoisia tekoälytyöpajoja. Lisäksi tiimi rakentaa lukuvuoden aikana opettajille suunnatun tekoäly-tukisivuston, josta jokainen opettaja voi saada konkreettisia ohjeistuksia oman ja opiskelijoiden työn ohjaamiseen tekoälyn käytön osalta. Kuopion lukiotoimen tekoälytiimiin kuuluvat pedagogiset valmentajat Matti Lähtevänoja ja Riikka Korosalmi, sekä Marjo Martikainen, Anne Pitkänen ja Mirja Visuri.

Kuopion lukioissa panostetaan opiskelijoiden etäopiskelutaitojen kehittämiseen ja tukemiseen. Näitä teemoja käsitellään mm. OP5 tai OP12- ja OP11- opintojaksoilla. Tukena toimivat lukuvuonna 2024–2025 käyttöön otetut etäopiskelijan ja hybridiopetuksen oppaat. 

Kuopion lukioiden yhteisen verkkotarjottimen ohjatut ja aikataulutetut, mutta omatahtiset opintojaksot lisäävät opiskelijan mahdollisuuksia joustavan opintopolun rakentamiseen. Verkko-opintoina suoritettavissa ovat lähes kaikki valtakunnalliset pakolliset ja valinnaiset opintojaksot, ja opintoihin ilmoittaudutaan opinto-ohjaajan kautta. Lukuvuonna 2026–2027 verkkotarjottimen kehitystyö jatkuu, tavoitteena mm. verkko-opintojen keskeytymisten vähentäminen ja lukuvuonna 2024–2025 aloitetun kesätarjonnan toteutuksen arviointi. Verkkotarjotinryhmän vetäjänä toimii Aurora Hansen ja muut jäsenet ovat Tiina Kaljunen, Jutta Mäkisalo ja Ensio Vatanen.  

Opiskelijan oppimisen tuki lukiossa on kaikkien opiskelijoiden oikeus ja toteutuu koko opetushenkilöstön yhteistyönä. Aineenopettajat huomioivat erilaiset tuen tarpeet käyttämällä monipuolisia opetuksen ja arvioinnin menetelmiä. Tukiopetusta tarjotaan eri muodoissa: mahdollisia ovat tukipajat, tukikurssit ja opettajien tarjoamat yksilölliset tukiopetuskerrat sekä samanaikaisopettajuus joko aineenopettajien yhteistyönä tai aineenopettajan ja erityisopettajan yhdessä toteuttamana.
Lukion erityisopetus on ensisijaisesti pedagogista tukea, joka kohdistuu oppimaan oppimiseen, oman oppimistyylin löytämiseen sekä itsetunnon vahvistamiseen oppijana. Erityisopettaja antaa tukea oppimisvaikeuksiin, ei yksittäisten aineiden opetusta tai tukiopetusta. Erityisopettaja antaa yksilöohjausta opiskelutekniikoihin, tekee lukemisen, kirjoittamisen ja matemaattisen osaamisen valmiuksia mittaavia testejä sekä tukee opiskelijaa esimerkiksi tehtävissä ja työskentelyn aikataulutuksessa. Yhteistyö aineenopettajien, opinto-ohjaajien, hyvinvointialueen työntekijöiden, huoltajien sekä opiskelijan hyvinvointia tukevien verkostojen kanssa on keskeinen osa lukion erityisopettajan työnkuvaa.  
Lukuvuoden alussa erityisopettaja kartoittaa perusopetuksesta siirtyvien opiskelijoiden tuen tarpeet lukio-opintoihin yhdessä nuorten sekä huoltajien kanssa. Erityisopettaja käy läpi 1. vuositason opiskelijoiden tekemän Niilo Mäki Instituutin DigiLukiseulan ja kutsuu seulassa huomioita saaneet opiskelijat haastatteluun. Huomioiden ja haastattelun perusteella erityisopettaja voi ohjata ja suositella opiskelijalle Niilo Mäki Instituutin lukemis- ja kirjoittamistaitojen yksilötestiä. Lukemis- ja kirjoittamistaitojen yksilötesti toteutetaan yhdessä erityisopettajan kanssa ja opiskelijan kanssa sovitaan mahdollisista opiskelun tukitoimista.  MAY01-opintojaksolla toteutetaan lähtötasotesti. 
Opiskelun tukitoimia voivat olla esimerkiksi lisäajan mahdollisuus koetilanteissa sekä painetut oppimateriaalit ja oppikirjat opiskelun tukena. Opiskelun tukitoimet kirjataan opiskelijan oppimisen Wilmaan Tuki-välilehdelle ja oppimisen tuen suunnitelmaa päivitetään sekä täydennetään opiskelijan ja erityisopettajan yhteisissä tapaamisissa. Erityisopettaja opastaa ja tekee opiskelijan kanssa mahdolliset erityisjärjestelyiden hakemukset ylioppilaskirjoituksia varten.   
Lukuvuonna 2026–2027 Kuopion lukioissa työskentelee yhteensä seitsemän erityisopettajaa. Erityisopettajista viisi työskentelee Kuopion kaupungin päivälukioissa, yksi LUPA-pajatoiminnan parissa ja yksi Kuopion aikuislukiossa sekä TUVA-opetuksessa.  
Kallaveden lukiolla tarjotaan mahdollisuutta sekä aineenopettajien antamaan tukiopetukseen että 
tukipajoihin. Tukiopetukseen varataan resurssi koulun tuntikehyksestä.

Kallaveden lukion erityisopetusresurssi lukuvuonna 2026 - 2027 on noin 7 erityisopettajatyöpäivää viikossa. 
Kallaveden lukion erityisopettajina toimivat Annulotta Marjanen ja 2 päivän verran Anu Kiviluoma. 
Lisäksi oppimisen tukea annetaan samanaikaisopetuksella. Lukuvuoden aikana yhdeksän aineenopettajaa 
toimii samanaikaisopettajina eri oppiaineiden tunneilla. Opetuksesta saatujen kokemuksien pohjalta 
samanaikaisopetusta kehitetään edelleen. 

Kuopion lukioissa jokaisella opiskelijalla on mahdollisuus kasvaa, oppia ja osoittaa oppimaansa. Opintojen saavutettavuutta Kuopion lukioissa varmistetaan monin eri tavoin:

· Jatkuvan oppimisen periaate ohjaa lukiokoulutuksen käytännön työtä ja toimintaa. Opiskelijoita kannustetaan ottamaan vastaan ja pohtimaan uusia ja innostavia asioita avoimin mielin läpi koko elämänsä.
· Oppimisympäristöjen ja opetusmateriaalien sekä työskentelymenetelmien valinnassa huomioidaan monenlaisten oppijoiden taustat ja tarpeet. 
· Opiskelijoiden opintojen ja työskentelyn ohjaamisessa huomioidaan yhdenvertaiset opiskelumahdollisuudet.
· Digitaaliset ympäristöt ovat helppokäyttöisiä kaikille käyttäjille, myös eri tavoin toimintarajoitteisille tai ikääntyneille opiskelijoille.
· Opetusmateriaalin valinnassa kiinnitetään huomiota siihen, että materiaali on kielitietoista ja kuvastaa moninaista yhteiskuntaa.  
· Lukioiden fyysinen saavutettavuus on hyvä ja kulkuyhteydet ovat toimivat.

Kuopion lukioissa ohjaus on koko oppilaitoksen henkilöstön yhteistä työtä. Päävastuu ohjauksen käytännön järjestämisestä sekä kokonaisuuden suunnittelusta ja toteutuksesta on opinto-ohjaajilla. Lukuvuonna 2026–2027 jokaisessa lukiossa työskentelee 1–3 päätoimista opinto-ohjaajaa.
Lukioiden opinto-ohjaus toteutuu henkilökohtaisena ohjauksena, pienryhmäohjauksena sekä luokkamuotoisena ohjauksena. Henkilökohtaista ohjausta on saatavissa tarpeen mukaan omalta opinto-ohjaajalta. Ohjaus on prosessi ja opintovalintoja tai niiden muutoksia tehdessä myös koulutus- ja uraohjauksen näkökulma on aina läsnä. Lukioiden opinto-ohjaajat osallistuvat osaltaan yhteisölliseen opiskelijahuoltotyöhön ja tekevät yhteistyötä opiskelijahuollollisiin tai opetuksen järjestämiseen liittyvien asioiden osalta eri toimijoiden kanssa (erityisopettaja, terveydenhoitaja, kuraattori, psykologi jne.) niin koulun sisällä kuin ulkopuolellakin. Sidosryhmäyhteistyö niin korkea-asteen, työelämän kuin julkishallinnon tahojen kanssa on myös tärkeä osa opinto-ohjaajien työtä. Opinto-ohjaajat ohjaavat ja neuvovat opiskelijoita myös ylioppilaskirjoituksiin liittyvissä kysymyksissä ja ilmoittautumisessa. 

Opinto-ohjauksessa on kaksi pakollista opintojaksoa, OP01 Minä opiskelijana ja OP02 Jatko-opinnot, työelämä ja tulevaisuus. Niiden toteutuksessa on erilaisia käytänteitä lukioittain. Opinto-ohjauksen tunneilla on vierailijoita niin koulun oman henkilöstön osalta kuin ulkopuoleltakin, ja koulutukseen ja työelämään liittyvää tietoutta tarjoillaan opiskelijoille messuilla, koulutusalaesittelyissä ja muissa tapahtumissa. Mahdollisuuksien mukaan opiskelijat osallistuvat lukioaikana myös ainakin yhden päivän työelämään tutustumispäivään. Lukion päättövaiheessa opinto-ohjauksen tunneilla käsitellään mm. yhteishakuun, valmistumiseen ja omaan taloudenpitoon liittyviä teemoja sekä välivuoden ja kansainvälistymisen mahdollisuuksia. Osa tunneista voidaan järjestää pienryhmäohjauksena. 

Laatuapila-hankkeessa (2023–2024) määriteltiin ja kuvattiin lukiokoulutuksen ydinprosessit. Ohjaus on yksi viidestä lukiokoulutuksen ydinprosesseista. Onnistuneella ohjauksella on suuri vaikutus, sillä pystytään ehkäisemään syrjäytymistä ja pitkällä aikavälillä vahvistamaan työllisyyttä. Ohjauksen ydinprosessi on jaettu ohjaukseen 1) lukio-opintojen alussa, 2) aikana, 3) ja päättymisvaiheessa sekä 4) jälkiohjaus opintojen päättymisen jälkeen. Tavoitteena on ollut kuvata laadukas ohjaus koko opintojen ajan määrittelemällä ohjauksen tavoitteet ja työnjako selkeästi sekä kehittää mittareita ja indikaattoreita ohjauksen arvioimiseen – järjestelmällisen arvioinnin pohjalta toimintatapoja voidaan kehittää. Ohjauksesta vastaavat opinto-ohjaajien lisäksi koko oppilaitoksen henkilökunta sekä tukisidosryhmät.

Kallaveden lukion opinto-ohjaajina toimivat Annika Jonninen, Anne Sivén sekä osa-aikaisena (3 päivää 
viikossa) Lotta Hintsala ja Jaana Kivipato (ryhmät 26A ja 24 C). Opinto-ohjauksen työnjako on sovittu lukuvuoden alussa ja sen toteutumista tarkastellaan lukuvuoden aikana. 

Opinto-ohjausta järjestetään henkilökohtaisena ohjauksena, pienryhmäohjauksena sekä luokkamuotoisena 
ohjauksena. Henkilökohtaista ohjausta on saatavissa tarpeen mukaan omalta opinto-ohjaajalta. Kaikki toisen vuositason opiskelijat haastatellaan kevätlukukauden aikana. Kaikki kolmannen ja neljännen vuositason opiskelijat käyvät vähintään yhdessä ohjauskeskustelussa abivuoden aikana. Pienryhmäohjausta järjestetään tarpeen mukaan.

Ohjaukseen sisällytetään myös tietotekniikan ohjaus (OP5) ensimmäisen vuoden opiskelijoille. Aineryhmillä on omat ohjaussuunnitelmansa, jotka löytyvät ope-Intrasta.

[bookmark: _Toc409896684]Ryhmänohjaus

Ryhmänohjauksen kehittämisryhmä jatkaa toimintaansa lukuvuonna 2026–2027. Lukuvuoden tavoitteita ovat ryhmänohjaustoiminnan kehittäminen edelleen, yhteisen suunnittelun tehostaminen sekä opiskelijoiden ryhmäytymisen tukeminen.  Ryhmän vastuurehtorina toimii Ensio Vatanen.
Keskustan lukioissa jokaiselta vuositasolta on valittu kaksi ryhmänohjauskoordinaattoria ja viherkampukselta yhteensä kaksi koordinaattoria. Ro-koordinaattorit toimivat työparina opintovuosittain. Kaikkien ro-koordinaattoreiden tapaaminen järjestetään kolme kertaa lukuvuoden aikana.
Kallaveden lukion ryhmänohjauskoordinaattorit ovat Tapio Uusitalo ja Riikka Vänskä (1. vsk), Laura Ikäheimo ja Sanna Parni (2. vsk.), Jaana Kivipato ja Eero Ruokolainen (3. vsk).

RO-koordinaattorit
· teemoittavat ryhmänohjaukset jaksoittain 
· kutsuvat koolle oman opintovuoden ryhmänohjaajat ja toimivat yhteyshenkilöinä, mutta kaikki ryhmänohjaajat ovat osallistuvat suunnittelutyöhön (tehtävien delegointi)  
· kunkin opintovuoden ryhmänohjaajat kokoontuvat yhden kerran jaksossa 
· perehdyttävät uudet ryhmänohjaajat lukuvuoden alussa 
· koko kaupungin koordinaattorit tapaavat vuositasoittain kolme kertaa lukuvuodessa 
· kehittävät työn arvioinnin mittareita (esimerkiksi ryhmänohjausläsnäolojen seuraaminen) 
· tekevät muuta kehittämistyötä (kirjallisuuteen tutustuminen ja sopivien koulutusten kartoittaminen)
Ro-tuokioiden yhteisiä teemoja lukuvuonna 2026–2027 ovat
· 1. vuositaso: koulun käytänteet, ryhmäytyminen, lukiolaiseksi kasvaminen 
· 2. vuositaso: juhlat, ajanhallinta, motivaatio
· Abit: juhlat, stressinhallinta, ajanhallinta
Pitkiä, puolen tunnin mittaisia ryhmänohjauksia pidetään kymmenen kertaa vuodessa. Ensimmäisen vuositason opiskelijoille pidetään lisäksi välitunnin mittaiset ryhmänohjaustuokiot viikoittain lukuvuoden alussa. Tarvittaessa näitä voidaan pitää myös muille opiskelijoille (esim. TYKO-viikon tiedotusasiat).
Lukiokohtaiset ryhmänohjaajien tapaamiset päätetään lukioittain (1 kerta/jakso) ja näissä tapaamisissa suunnitellaan yhdessä jakson ryhmänohjausten sisältö.
Lukuvuonna 2026–2027 suunnitellaan ryhmänohjauksen valinnainen opintojakso, jonka suoritettuaan opiskelija saa 2 opintopistettä kolmen lukiovuoden ajalta (opintojakso OPx). Suunnittelua varten on koottu Roopert-työryhmä, johon kuuluu ro-koordinaattori jokaisesta lukiosta sekä rehtoreita ja opinto-ohjaajien edustaja. Tavoitteena on ottaa opintojakso käyttöön syksyllä 2027.

[bookmark: _Toc1365107865]Opiskeluhuolto

Kuopion kaupungin lukion opetussuunnitelman mukaiset opiskeluhuoltopalvelut pitävät sisällään kuraattorin, opiskelijaterveydenhuollon ja psykologin palvelut, jotka on mitoitettu siten, että opiskelija pääsee tarvittaessa keskustelemaan henkilökohtaisessa tapaamisessa joko kuraattorin tai psykologin kanssa viimeistään seitsemäntenä oppilaitoksen työpäivänä tai kiireellisessä asiassa samana tai seuraavana päivänä. Opiskeluhuoltopalveluja järjestetään osin lukioiden tiloissa ja ne toimivat pääosin ajanvarausperiaatteella. Opiskeluhuollon palveluista tiedotetaan lukioiden opinto-oppaissa, Wilmassa ja koulun kotisivuilla, ja toimijat esittäytyvät lukuvuosittain uusille opiskelijoille oppitunneilla.  
Kuopion kaupungilla on lukiotoimen opiskeluhuollon kehittämisryhmä, joka koordinoi lukioiden opiskeluhuollon toimintaa. Ryhmän vetäjänä toimii opinto-ohjaaja Miika Raudaskoski. Lukioiden omat yhteisölliset opiskeluhuoltoryhmät arvioivat lukion opiskeluhuollon toteutumista. Kehittämisryhmän valmistelema päivitetty malli “Toimintaohje poissaoloihin ja opintojen etenemättömyyteen Kuopion lukioissa” otettiin käyttöön syksyllä 2025. Yksilökohtaista opiskeluhuollon tarvetta arvioidaan jatkuvasti mm. opiskelumenestyksen, erityisen tuen tarpeen ja mahdollisen muun huolen perusteella. Ryhmänohjaajat seuraavat opiskelijoiden poissaoloja ja opintojen etenemistä ja ovat keskeisessä roolissa tässä arvioinnissa. Kuopion lukioilla on yhteinen opiskeluhuoltosuunnitelma, jossa kerrotaan tarkemmin, kuinka opiskeluhuolto toimii Kuopion lukioissa.  
Kallaveden lukion yhteisöllinen opiskeluhuoltoryhmä KALOR vastaa oppilaitoksen opiskeluhuollon 
suunnittelusta, kehittämisestä, toteuttamisesta ja arvioinnista. Ryhmää johtaa rehtori ja siihen kuuluvat 
terveydenhoitaja, kuraattori, psykologi, erityisopettaja, opinto-ohjaajat sekä opettajien, 
opiskelijoiden ja huoltajien edustajat. 

Ryhmän tehtävänä on suunnitella ja arvioida lukion yhteisöllistä opiskelijahuoltotyötä. Ryhmä kokoontuu 5 kertaa lukuvuoden aikana ja toimii laatimansa vuosikellon mukaisesti. KALOR käsittelee mm. sekä opiskelijoille tehtävän tulokyselyn tulokset että uusimman kouluterveystutkimuksen tulokset. Lukuvuoden 2026 - 27 painopisteeksi KALOR on asettanut yhteisöllisyyden vahvistamisen ja yksinäisyyden haasteisiin vastaamisen.  

Lukiopsykologi Ilkka Pöyhönen on tavattavissa Kallaveden lukiolla noin neljänä päivänä viikossa. 
Lukiopsykologin työn tavoitteena on tukea opiskelijoiden psyykkistä hyvinvointia. Lukiopsykologiin voi ottaa yhteyttä esimerkiksi stressin, masennuksen, ahdistuneisuuden, yleisen pahan olon tai ihmissuhteisiin 
liittyvien erilaisten kriisien vuoksi. Tarvittaessa lukiopsykologi ohjaa opiskelijan jatkohoitoon.

Kallaveden lukion kuraattorina toimii Elisa Repo. Kuraattori on tavattavissa lukiolla noin viitenä päivänä 
viikossa. Kuraattori auttaa opiskelijoita mm. elämänhallintataitoihin, ihmissuhteisiin, toimeentuloon ja 
muihin opiskeluedellytysten ylläpitoon liittyvissä asioissa.

Terveydenhoitaja, kuraattori ja lukiopsykologi osallistuvat OP1-opintojakson oppitunnille, vähintään 
ensimmäisen vuositason vanhempainiltaan sekä opettajien viikkopalaveriin kerran kunkin jakson aikana 
(pääsääntöisesti jakson ensimmäinen viikkopalaveri). 

Terveydenhoitajan ja koululääkärin palvelut sijaitsevat pääterveysasemalla. Kallaveden 
lukio on ainoa keskustan suurista lukioista, jossa kouluterveydenhoitopalvelut eivät sijaitse koulun tiloissa. 
Kallaveden lukiolle on laadittu tilasuunnitelma, jolla asia saataisiin korjattua, mutta hanke ei ole etenemässä toistaiseksi. Asiaan koetetaan saada edelleen muutosta.


[bookmark: _Toc1062803211]Muut tukitoimet

Lupa-pajan toimintaa jatketaan lukuvuonna 2026–2027 Kuopion kaupungin rahoituksella ainakin syyslukukauden 2026 loppuun saakka.

Lupa-paja on lukiokoulutuksen vahvimpia tukimuotoja, jonka tavoitteina on lukio-opintojen keskeyttämisen ennaltaehkäisy ja lukio-opiskelun kokonaisvaltainen eteenpäinvieminen. Valmennuksellisena tavoitteena on nuoren sosiaalinen vahvistaminen kokonaisvaltaisen hyvinvoinnin tukemiseksi. Tavoitteena on, että opiskelija on pajalla 1-2 lukiojakson verran, minkä jälkeen hän palaa omaan lukioonsa jatkamaan opintojaan. 

Opiskelija voi toimintakykynsä mukaisesti käydä pelkästään pajaopinnoissa tai suorittaa yhtä aikaa opintojaksoja omalla lukiollaan. Lukio-opinnot pajalla noudattavat lukioiden yleistä opetussuunnitelmaa. Jokainen opiskelija etenee oman opinto-ohjaajan kanssa laaditun henkilökohtaisen opiskelusuunnitelmansa mukaisesti. Lukio-opintoja ohjaavat aineenopettajat. Lupa-pajan opinto-ohjaaja auttaa opintojen suunnitteluun liittyvissä asioissa ja erityisopettaja oppimiseen liittyvien haasteiden ratkaisussa. Pajan henkilökunta arvioi tapauskohtaisesti jokaisen nuoren tuen tarpeen ensimmäisen jakson loppupuolella. 

Oppivelvollisuuslakiin liittyvää ohjausta Kuopion lukioille tarjoavat oppivelvollisuuskoordinaattori Loviisa Silmäri ja oppivelvollisuusasiantuntija Maiju Honkanen. He auttavat ja ohjaavat oppivelvollisuuteen liittyvissä kysymyksissä yleisellä tasolla sekä opiskelijakohtaisesti. Työskentely lukioiden henkilöstön kanssa on konsultatiivista ja ennakoivaa. Oppivelvollisuuskoordinaattori ottaa vastaan oppivelvollisuuden keskeyttämishakemukset, jos keskeytyksen perusteet ovat terveydelliset tai opiskelijan elämäntilanteeseen liittyvät muut painavat syyt. Oppivelvollisuus - Kuopio

[bookmark: _Toc1550673135]Turvallisuus ja yhdenvertaisuus

Koulutuksen järjestäjä vastaa siitä, että yhdenvertaisuus toteutuu ja Kuopion lukioilla on yhteinen tasa-arvo- ja yhdenvertaisuussuunnitelma. Opiskelijoiden hyvinvoinnin ja opiskelukyvyn edistäminen ja niiden tukeminen on koko oppilaitoksen henkilöstön tehtävä.  

Kuopion lukioiden opiskeluhuoltosuunnitelmassa on kuvattu toimia turvallisuuden ja yhteisöllisyyden edistämiseksi. Opiskelijat perehdytetään tiloihin ja välineisiin opintojen alussa. Tilojen siisteydestä ja tarkoituksenmukaisuudesta huolehditaan yhteistyössä koulukiinteistön henkilöstön ja opiskelijoiden kanssa. Puutteista kerätään palautetta ja niihin reagoidaan. Esteettömyys ja saavutettavuus huomioidaan tilojen suunnittelussa ja käytössä. Toimintaan liittyvät vaarat on arvioitu jokaisessa lukiossa ja niitä ehkäistään suunnitelmallisesti.  
Kaikille lukioille on nimetty turvavastaavat, ja jokaisessa koulukiinteistöissä toimii oma turvallisuusryhmä, joka vastaa turvallisuussuunnitelman laatimisesta ja päivittämisestä. Turvallisuusryhmä suunnittelee ja toteuttaa lukuvuosittaiset pelastusharjoitukset sekä henkilöstön koulutukset. 

Lukuvuonna 2025–2026 saatettiin loppuun kriisisuunnitelman päivitystyö. Lisäksi päivitettiin Kuopion lukioiden järjestyssäännöt sekä laadittiin turvallisemman tilan periaatteet jokaiseen lukioon. Kiusaamisen ja häirinnän ilmoituskanava otettiin käyttöön syksyllä 2025.  Turvallisuusvastaaville ja rehtoreille järjestetään koulutusta turvallisuusasioista.

Kuopion kaupungin koulujen riskien ja vaarojen arvioinnissa ja ennaltaehkäisyssä käytössä on wPro-sovellus. Tämän sovelluksen kautta tehdään myös ilmoitukset työtapaturmista, läheltä piti -ilmoitukset, väkivaltailmoitukset ja uhkatilanneilmoitukset. 

Kallaveden lukiolla on oma turvallisuus- ja hyvinvointisuunnitelma, erillinen pelastussuunnitelma sekä lukiotoimen yhteinen kriisisuunnitelma. Nämä päivitetään vuosittain. Suunnitelmat löytyvät ope-Intrasta. Kallaveden lukion turvallisuusvastaavina toimivat Juha-Pekka Pentikäinen ja Kaisa Pirkonen.

Kallaveden lukiolla toimii työhyvinvointipari Sanna Parni ja Jari Simonen. Heidän tehtävänään on edistää 
työyhteisön hyvinvointia erilaisin toimenpitein ja vastata mm. Kallaveden lukion hyvinvointisuunnitelmasta.
Ensimmäisen vuoden opiskelijat perehdytetään turvallisuusnäkökohtiin ja heille järjestetään turvakävely kiinteistössä. Samoin perehdytetään uudet opettajat. Poistumisharjoituksia koko koululle tehdään lukuvuoden aikana kaksi, syksyllä 2026 ja keväällä 2027.

Ylioppilaskirjoitusten pelastussuunnitelma päivitetään sekä syksyn että kevään yo-kirjoituksia varten ja 
opettajat perehdytetään suunnitelman sisältöön ennen kirjoituksia.
 
[bookmark: _Toc2140577551]Opiskelijoiden osallisuus toiminnan suunnittelussa ja kehittämisessä

Osallisuus ja yhteisöllisyys ovat tärkeä osa lukion toimintakulttuuria, ja ne vahvistavat yksilön ja yhteisön hyvinvointia. Lukiokoulutuksen tavoitteena on, että jokainen opiskelija kokee kuuluvansa itselle merkitykselliseen ja tärkeään yhteisöön. Kuopion lukioissa yhteisöllisyyttä edistetään monenlaisilla toimenpiteillä, mm. myönteisellä ja kannustavalla opiskeluilmapiirillä, ryhmäytymisellä opintojen alkuvaiheessa, ryhmänohjaajien aktiivisella toiminnalla koko opintojen ajan ja koko koulun yhteisillä tilaisuuksilla kuten juhlilla ja erilaisilla teemapäivillä. 

Osallisuutta vahvistetaan myös tarjoamalla erilaisia mahdollisuuksia vaikuttaa lukion toimintaan ja kehitykseen sekä omiin valintoihin. Lukion toiminta perustuu opiskelijalähtöisyyteen, joka vahvistaa opiskelijan omaa toimijuutta, kehitystä ja oppimista. Lukion erilaiset toimintatavat rohkaisevat opiskelijoita aktiiviseen toimintaan ja osallistumiseen. Myös opetuksessa hyödynnetään osallisuutta ja yhteisöllisyyttä tukevia menetelmiä. 
Lukuvuonna 2026–2027 opiskelijoiden osallisuuden kehittämisen yhteisiä painopisteitä ovat opiskelijoiden osallistaminen lukuvuosisuunnitteluun sekä Kuopion lukioiden opiskelijakuntien hallitusten yhteistyörakenteiden ja toimintatapojen luominen. 
Kallaveden lukion opiskelijakuntaan kuuluvat kaikki koulun opiskelijat. Opiskelijakunta valitsee 
keskuudestaan hallituksen, jonka tehtävänä on johtaa opiskelijakunnan käytännön toimintaa. Hallituksen 
nimeämät jäsenet ovat mukana koulun tiimien toiminnassa. Opiskelijakuntatoiminnan pyrkimyksenä on 
edistää opiskelijoidemme hyvinvointia, turvallisuutta, vaikutusmahdollisuuksia ja viihtyvyyttä koulumme 
arjessa. Opiskelijakunnan ohjaavana opettajana toimii Eija Venäläinen.

Ensimmäisen vuositason opiskelijoiden ryhmäytymistä, lukio-opintojen aloittamista ja koulussa viihtymistä 
tuetaan tutortoiminnalla. Toisen ja kolmannen vuoden opiskelijat toimivat lukiossa aloittaneiden 
vertaisohjaajina järjestäen koulussamme erilaisia yhteisöllisyyttä lisääviä tapahtumia ja tempauksia. 
Tutoreiden ohjaajina toimivat Tiina Törnqvist-Nevalainen ja Annika Jonninen.

Kallaveden lukiossa järjestetään jaksoittain ns. kyselytunti, jossa ryhmien edustajat voivat keskustella 
rehtorien kanssa lukion asioista, antaa palautetta ja esittää kysymyksiä sekä parannusehdotuksia.
Vanhojen päivä ja penkkarit ovat tärkeitä yhteisöllisyyttä lisääviä tapahtumia, joiden suunnittelussa 
opiskelijat ovat suuresti mukana, samoin esim. abien TJ100-päivä.

[bookmark: _Toc1162884904]Hyvinvointia edistävä lukioyhteisön toiminta

Lukuvuonna 2025–2026 kaikissa Kuopion lukioissa perehdyttiin Laatuapila -hankkeessa koottuun hyvinvointimalliin (yhteinen VESO-koulutus) ja otetaan käyttöön lukiolle sopivia toimenpiteitä. Työtä jatketaan edelleen lukuvuonna 2026–2027. 

Hyvinvointia edistävän lukioyhteisön ominaisuuksia ovat esimerkiksi seuraavat:
· Opiskelu- ja työympäristö on fyysisesti, psyykkisesti ja sosiaalisesti terve ja turvallinen.
· Ihmiset kohdataan yksilöinä yhteisön tarpeet huomioiden.
· Viestintä on avointa ja saavutettavaa.
· Osallisuutta ja yhteisöllisyyttä vaalitaan (esim. perinteet, yhteiset tapahtumat).
· Lukioyhteisössä on selkeät yhteiset pelisäännöt.
· Työelämätaitoja edistetään hyvinvoinnin näkökulmasta.
· Hyvinvoinnin edistämistä suunnitellaan yhteistyössä.
· Kiusaamista ehkäistään ennalta ja siihen puututaan.
· Välituntiaktiviteetit, istumisen tauottaminen ja ergonomiset työpisteet.
· Hyödynnetään hyvinvointia tukevia ja edistäviä hankkeita (esim. Meijän lukio).
· Seurantaa ja arviointia toteutetaan esim. säännöllisesti toteutettavilla hyvinvointikyselyillä.

Kaikki Kuopion lukiot ovat mukana HelsinkiMission järjestämässä School to Belong -ohjelmassa. “School to Belong -ohjelma vähentää yksinäisyyttä ja vahvistaa yhteisöllisyyttä oppilaitoksissa. Toimenpiteet perustuvat tutkittuun tietoon. Tavoitteena on kestävä toimintakulttuurin muutos, jotta yksinäisyyden vähentämisestä tulee koko oppilaitoksen yhteinen asia. Ohjelmassa on mukana jo 250 yläkoulua, toisen asteen oppilaitosta ja korkeakoulua ympäri Suomen." School to Belong — HelsinkiMissio

Kallaveden lukion toinen lukuvuoden teema “yhteisöllisyyden vahvistaminen ja yksinäisyyden haasteisiin vastaaminen” on valittu School to Belong ohjelmaa tukevaksi. Lukuvuoden aikana toteutamme erilaisia ohjelman mukaisia toimia ainakin seuraavilla teemoilla:

· Yksinäisyyden tunne 
· Hyväksytyksi tulemisen tunne
· Itsemyötätunto
· Järjestetään leivontahetki oman ryhmän kanssa 
· "Salainen kirjeystävä" -tempaus
· Henkilökunnan webinaarit yksinäisyydestä ja yhteisöllisyydestä 

 
Kuopion lukiot kuuluivat Meijän lukio – Lukiolaisten koulupudokkuuden ennaltaehkäisy ja hyvinvoinnin tukeminen Itä-Suomessa II -hankkeen piiriin. Hanke päättyi kesällä 2026, mutta siitä jäi käyttöömme hyviä käytänteitä ja toimivia materiaalipaketteja. Hankkeessa toteutettu Hyvinvointiopintojakso on tarjolla kaksi kertaa lukuvuoden 2026–2027 opintotarjottimessa.

[bookmark: _Toc1187621643]Henkilöstö

[bookmark: _Toc470827843]Henkilöstön osaaminen ja sen kehittäminen

Lukioiden opetushenkilöstön osaaminen on yksi keskeinen laatutekijä. Laatuapila-hankkeessa on koottu uudet lukion opettajan työn osaamiskuvaukset, joita käytetään esimerkiksi kehityskeskustelujen tukena. 

Opettajien osaamisen kehittämisen tueksi on tänäkin lukuvuonna tarjolla mm. Opetushallituksen, Kuopion kaupungin ja lukiotoimen järjestämiä koulutuksia. Lisäksi monet Kuopion lukioiden hankkeet tarjoavat erilaisia kouluttautumis- ja vertaisoppimisen mahdollisuuksia.  Lukuvuonna 2026–2027 Kuopion lukioiden opetushenkilöstön koulutusten keskeisiä teemoja ovat mm. opettajien toimintavalmiudet opiskelijoiden tilanteiden ja haasteiden monimuotoistuessa sekä tekoälyn pedagogiikka ja haasteet arvioinnissa sekä oppimisen tukeen liittyvät näkökulmat. Näiden lisäksi otetaan huomioon ylioppilastutkinnossa tapahtuvat muutokset (Abitti2, taito- ja taideaineiden yo-koe).
 
Opettajat osallistuvat lukioiden yhteiseen ja koulukohtaiseen kehitystyöhön (aineryhmät ja pedagogiset iltapäivät).

Kaikissa Kuopion lukioissa on käytössä Uuden opettajan perehdytysmateriaali (Moodle-kurssi).

Kallaveden lukion aineryhmät päättävät ryhmiensä koulutusmäärärahojen käytöstä annetun budjetin mukaisesti. Koulutuksista tehdään koulutusanomukset rehtorille. 


Pedagogiset valmentajat
Kuopion lukioiden pedagogiset valmentajat toimivat jokaisessa lukiossa kouluttajina ja tutoreina tavoitteenaan kehittää tieto- ja viestintätekniikan hyödyntämistä oppimisen tukena. Lukuvuonna 2026–2027 valmentajat tarjoavat koulutuksia tekoälystä, pelillisyydestä, kuten pedagogisista pakopeleistä ja virtuaalimaailman käytöstä, Moodlen käytöstä, oppimisanalytiikasta, videoiden ja podcastien tuottamisesta ja kaikkineen digitaalisten opetus- ja oppimismenetelmien käytössä. Pedagogisina valmentajina toimivat Matti Lähtevänoja ja Riikka Korosalmi.

Kuopion lukioiden opettajien on mahdollista hakea yksilölliseen pedagogiseen valmennukseen, joka panostaa opettajien henkilökohtaisen valmentamisen kautta opettajien pedagogisten ja digitaitojen kehittymiseen. Pedagoginen valmennus mahdollistaa opettajan näkemisen ja tukemisen yksilönä ja kokonaisvaltaisesti. Valmennuksen ydinajatuksena on samalla huomioida ja tukea opettajan hyvinvointia. Hyvinvoivat opettajat voivat tuottaa hyvinvoivaa opetusta ja koulutusta myös oppijoiden suuntaan. 
Lukuvuonna 2026–2027 mahdollisuus osallistua tähän prosessiin tarjotaan 1–2 opettajalle / lukio. 

Aineryhmäagenttien toiminta 

Kuopion lukioiden opettajat valitsevat jokaisessa aineryhmässä yhteistyötä koordinoivan opettajan eli aineryhmäagentin. Yhteensä agentteja on 15. Aineryhmäagenttien tehtävänä on kutsua koolle ja valmistella yhteisiä tapaamisia, tiedottaa aineryhmän jäsenille esimerkiksi ajankohtaisista koulutuksista, suunnitella mahdollinen työelämään tutustumisvierailu sekä toimia aineryhmän linkkinä lukioiden johtotiimin suuntaan.  Agenttien yhteistyörehtorina toimii Aurora Hansen.

Lukuvuonna 2026–2027 aineryhmät kokoontuvat neljä kertaa. Vähintään yksi tapaamisista käytetään aineryhmän valitsemalla tavalla toteutettavaan tekoälykouluttautumiseen.  

Kallaveden lukiossa aineryhmäagentteina toimivat Juha-Pekka Pentikäinen, Jari Simonen, Jari Ukkonen ja 
Eija Venäläinen.

Erasmus+-liikkuvuudet
Kuopion kaupungin lukiot muodostavat yhdessä Erasmus+-akkreditoidun liikkuvuuskonsortion. Konsortio järjestää korkealaatuisia liikkuvuustoimintoja ulkomailla sekä Kuopion kaupungin lukioiden henkilöstölle että opiskelijoille. Konsortion akkreditointi on voimassa 31.12.2027 saakka. Akkreditoidun konsortion kansainvälinen toiminta täyttää Euroopan komission laatuvaatimukset. 
Akkreditoinnin myötä Erasmus+-liikkuvuuksien rahoitus on taattu akkreditoinnin voimassaoloajalle. Rahoitus liikkuvuuksille haetaan vuosittain.
Konsortion järjestämät kansainväliset liikkuvuustoiminnot tarjoavat Kuopion kaupungin lukioiden henkilöstölle sekä ammatillisia että henkilökohtaisia kehitysmahdollisuuksia.  Erasmus+-akkreditoinnin kautta rahoitetaan ensisijaisesti ryhmäliikkuvuuksia, joihin opettaja osallistuu opiskelijaryhmän kanssa. Lisäksi henkilöstöllä on mahdollisuus osallistua job shadowing -jaksolle, opetusjaksolle tai itse valitsemalleen kurssille, mikäli se mahdollistuu kauden rahoituksesta. Henkilöstöä kannustetaan osallistumaan kotikansainvälisyystoimintaan esimerkiksi vastaanottamalla vierailijoita oppitunneille.
Akkreditointiasioiden vastuurehtori on Inka Kokkonen.
Kallaveden lukion vastuuopettaja on Eija Venäläinen.


[bookmark: _Toc725244824]Työhyvinvointi ja sen kehittäminen

Kaikille Kuopion lukioille on valittu työhyvinvointivastaavat. Tyhy-vastaavat päivittävät lukion työhyvinvointisuunnitelman, koordinoivat sen mukaista toimintaa ja seuraavat suunnitelman toteutumista. He osallistuvat yhteisiin koulutuksiin ja tiedottavat työyhteisöä työhyvinvointiin liittyvissä asioissa. Tyhy-pari ideoi työhyvinvointia edistävää yhteistä toimintaa ja osallistaa työyhteisön jäseniä mukaan sen suunnitteluun ja toteutukseen.  Tyhy-vastaavat voivat olla mukana myös päivittämässä lukion WPro-riskienhallintasovelluksen tietoja yhdessä rehtorin kanssa. 

Työhyvinvoinnin tukemiseksi voidaan tarjota työnohjausta joko tietyille työntekijäryhmille tai lukiokohtaisesti. Työnohjauksen toteuttamiseen on ollut mahdollista hakea myös kaupungin tyhy-rahaa. 


[bookmark: _Toc791748479]Henkilöstön osallisuus toiminnan suunnittelussa ja kehittämisessä

Lukioiden henkilöstöä osallistetaan yhteiseen suunnitteluun ja kehittämiseen mm. järjestämällä yhteisiä koulutustilaisuuksia ja yhteisellä tiedottamisella. Lukuvuonna 2026–2027 lukiokoulutuksen yhteisiä tilaisuuksia ovat ainakin VESO-koulutukset 10.8.2026 ja 19.1.2027. Laatutyöhön liittyen lukioiden vuosisuunnittelua kehitetään entistä osallistavammaksi.

Kuopion lukiotoimi tarjoaa myös yksilötasolla monipuolisia mahdollisuuksia osallistua kehittämistyöhön erilaisissa vastuutehtävissä. Näitä on tarjolla hankkeissa ja kehittämisprojekteissa sekä lukioiden että koko lukiotoimen tasolla.

Kallaveden lukion työhyvinvointiparina toimivat Sanna Parni ja Jari Simonen. Työhyvinvointipari vastaa 
yhteisen työhyvinvointisuunnitelman teosta ja sen mukaisen toiminnan koordinoinnista. TYHY-pari osallistuu 
heille tarjottavaan koulutukseen. Hyvinvointiryhmä Kimppa toimii yhdessä työhyvinvointiparin kanssa ja 
suunnittelee virkistystoimintaa sekä osallistuu työyhteisön työhyvinvoinnin seurantaan ja tukemiseen.
Kallaveden lukion luokkatiloista on noin puolet pintaremontoitu vuoden 2020 jälkeen. Vaikka kaupungin 
korjausrakentamishankkeet ovat jäissä, on edelleen tavoitteena saada rakennettua ja korjattua joitain tiloja 
erityisesti opiskeluhuollon tarpeisiin.

Kallaveden lukion opettajia ja henkilökunnan jäseniä osallistuu aktiivisesti koko lukiotoimen 
kehittämistyöhön.






[bookmark: _Toc5048885]Sidosryhmäyhteistyö ja kumppanuudet

[bookmark: _Toc368664219]Yhteistyö toisten lukioiden kanssa

Laatuapilaverkosto
Kuopion lukiotoimi on mukana neljän lukiokoulutusta järjestävän tahon verkostossa (Laatuapila), joka mahdollistaa lukiokoulutuksen kehittämisen isojen kaupunkien näkökulmasta. Verkoston kuuluvat Kuopion lisäksi Hämeenlinnan, Jyväskylän ja Lahden lukiokoulutuksen järjestäjät.

LUKE-verkosto
LUKE-verkosto on kaikille lukioille avoin valtakunnallinen ja alueellinen yhteistyöverkosto. LUKE-toiminta tukee lukiokoulutuksen uudistamista ja lukioiden yhteistyötä.
Lukioiden kehittämisverkoston tarkoituksena on edistää lukiokoulutuksen uudistamista, lukiolainsäädännön tavoitteiden toteuttamista sekä vuonna 2021 käyttöön otettujen opetussuunnitelmien toimeenpanoa. Lukioiden opetushenkilöstöä ja johtoa tuetaan toimintakulttuurin muutoksessa sekä pedagogiikan ja oppimisympäristöjen kehittämisessä. Lisäksi kokeillaan ja levitetään lukioiden korkeakoulu- ja työelämäyhteistyöhön ja kansainvälisyyteen liittyviä käytäntöjä ja toimintamalleja.
(https://www.oph.fi/fi/koulutus-ja-tutkinnot/luke-lukioiden-kehittamisverkosto)
Itä-Suomen aluekoordinaattoreina toimivat rehtorit Päivi Kiiski ja Ensio Vatanen. Alueverkosto järjestää koulutuksia sekä yhteisiä LUKE-aamukahveja muutaman kerran lukuvuodessa.

[bookmark: _Toc154185412]Muu oppilaitos- ja työelämäyhteistyö

Kuopion alueen toisen asteen koulutuksen yhteistyöryhmä koordinoi vuosittain yhdessä tuotettavia tapahtumia peruskoululaisille ja kehittää nivelvaiheen toimintoja. Kuopion toisen asteen yhteistyöryhmän muodostavat toisen asteen koulutusta tarjoavat oppilaitokset: Kuopion kaupungin lukiot, Savon ammattiopisto, Palvelualan opisto PAOK, Ingmanedu, Kuopion konservatorio, STEP-koulutus ja Pohjois-Savon opisto. Ryhmä kokoontuu 4–5 kertaa vuodessa. Tärkeimpänä tehtävänä on edistää oppilaitosten välistä yhteistyötä ja jakaa ajankohtaisia asioita. Ryhmässä sovitaan avoimien ovien ajankohta sekä huoltajien illan ajankohta ja sisältö. Lukuvuonna 2026–2027 Kuopion lukioiden edustajina ovat rehtori Mika Strömberg sekä opinto-ohjaajat Henri Huovinen ja Anne Sivén. 

Kuopion lukioiden työelämä- ja korkeakouluviikko toteutetaan huhtikuussa 2027. Opiskelijat suorittavat yhden viikon aikana työelämään tutustumisen (1. vuositaso) tai korkeakouluopintoja (2. vuositaso).

Lukioiden opettajat toteuttavat työelämä- ja korkeakouluyhteistyötä TET-vierailujen muodossa. Aineryhmäagentit ovat päävastuussa näiden vierailujen toteuttamisessa. 
[bookmark: _Toc900445146]Kansainvälinen yhteistyö

Erasmus+-akkreditointi mahdollistaa Kuopion kaupungin lukioiden kansainvälisen yhteistyön laajentamisen nykyisestään. Tavoitteena on sekä ylläpitää nykyisiä kansainvälisiä verkostoja että luoda uusia yhteistyömahdollisuuksia. Kuopion kaupungin lukiot ovat jo luoneet uusia verkostoja ja yhteistyöhankkeita akkreditoinnin mahdollistamien liikkuvuuksien aikana.
Akkreditoinnin ensimmäisten vuosien aikana Kuopion kaupungin lukioille luodaan yhtenäisiä liikkuvuuksien toteuttamiskäytänteitä. Lukuvuonna 2026–2027 kansainvälisyyden laatukriteerien painopisteenä digihyvinvointi - monipuoliset ja joustavat digitaaliset taidot sekä ajattelu, luovuus ja fyysinen toiminta tukevat toisiaan hyvinvoinnin turvaamiseksi. 
Akkreditoinnin kautta järjestettyjen liikkuvuuksien lisäksi Kuopion kaupungin lukioilla on erillisiä Erasmus+ -hankkeita sekä muita kansainvälisiä yhteistyöhankkeita. Lisäksi kotikansainvälisyys on näkyvä osa lukioiden toimintaa. Lukuvuoden 2026–2027 tavoitteena on vahvistaa vihreää liikkuvuutta sekä kehittää edelleen osallisuutta niin liikkuvuuksien kuin kotikansainvälisyyden osalta.
Erasmus+-akkreditoinnin koordinoivana opettajana toimii Mari Hahtala-Pirskanen, ja lisäksi kaikille lukioille on valittu omat Erasmus+-vastuuopettajat. 
Kansainvälisyysasioiden vastuurehtorina toimii Inka Kokkonen. 
Kallaveden lukiolla kansainvälisyys on yksi lukion painopistealueista. Vuosikymmenien aikana kansainvälinen toiminta on ollut hyvin monimuotoista. Opiskelijat, jotka ovat mukana erilaisissa kansainvälisissä hankkeissa, saavat siitä yhden tai useamman opintojaksosuorituksen (KV01-04 ).

Kansainvälisyysryhmä vastaa Kallaveden lukion kansainvälisen toiminnan ja erilaisten kv. 
kulttuuritapahtumien suunnittelusta ja toteutuksesta. Joka vuosi oppitunneilla ja koulun tapahtumissa on mukana kansainvälisiä vieraita. Lukiossa vietetään perinteisesti YK:n päivää (23.10.2026), jolloin ensimmäisen vuosikurssin opiskelijoille kerrotaan Kallaveden lukion kansainvälisestä toiminnasta.

Kallaveden lukiolla on kaksi eurooppalaista ystävyyskoulua. Saksan Hildesheimissa sijaitseva Himmelsthurin 
lukio on ollut kumppanikouluna jo vuodesta 1982. Yhteistyö Italian Desenzanossa, Gardajärven rannalla 
sijaitsevan Liceo Bagattan kanssa alkoi vuonna 2014. Pyrimme järjestämään opintomatkoja näihin kouluihin 
vuorovuosittain. Lukuvuonna  2026 – 2027 toteutetaan vaihto Italiaan ja  2027 – 2028  vaihto Saksaan.
Opintomatkoja rahoitetaan Erasmus+ akkreditoinnista.

Kallaveden lukio on vuosittain mukana taksvärkkikeräyksessä, jonka tuotto yleensä menee jonkin ulkomaisen kohteen hyväksi. Olemme tehneet pitkään yhteistyötä pohjoismaisen kehitysyhteistyöjärjestön Taksvärkki ry:n kanssa. Tänä lukuvuonna taksvärkkipäivä pidetään perjantaina 2.10. ja tuotto ohjataan opiskelijakunnan päätöksellä Taksvärkki ry:n kautta.

[bookmark: _Toc172858067]Yhteistyö huoltajien kanssa

Kodin ja koulun yhteistyön tavoitteena on 
· varmistaa yhteistyössä opintojen sujuminen, 
· tukea aikuistuvan nuoren itsenäisyyden ja vastuullisuuden kehittymistä,
· tukea opiskelijan hyvinvointia ja terveyttä sekä
· huolehtia tukea tarvitsevasta opiskelijasta.  
Koulun koko henkilöstö tekee yhteistyötä alaikäisten opiskelijoiden huoltajien kanssa tarpeen mukaan. Yhteistyötä voidaan jatkaa myös täysi-ikäisen opiskelijan luvalla. Yhteistyömuotoja ovat esimerkiksi huoltajienillat, koulun juhlat, ryhmänohjaajan yhteydenpito sekä muut tiedotteet koteihin.  Oppivelvollisuuden laajeneminen ja uusi lukiolaki ovat entisestään korostaneet yhteistyön ja tiedottamisen merkitystä. Huoltajat osallistetaan koulun toimintaan. 
Kaikille Kuopion lukiolaisten huoltajille luodaan Wilma-tunnukset. Wilman kautta huoltajia tiedotetaan kouluun liittyvistä asioista, seurataan poissaoloja ja opintomenestystä sekä kutsutaan koululla järjestettäviin tilaisuuksiin.  Wilman kautta myös muu yhteydenpito huoltajien kanssa on luontevaa. 
Kallaveden lukiossa yhteistyötä vanhempien kanssa toteutetaan monin tavoin. Tavoitteena on kohdata 
valtaosa opiskelijoiden huoltajista vuositasoittain järjestettävissä huoltajien- ja kotiväenilloissa. Koulun koko henkilöstö tekee yhteistyötä opintojen sujumiseksi alaikäisten opiskelijoiden vanhempien kanssa tarpeen mukaan. Yhteistyötä voidaan jatkaa myös täysi-ikäisen opiskelijan luvalla. Huoltajat kutsutaan mukaan kakkosvuoden vanhojen tansseihin.

Huoltajienillat järjestetään seuraavasti:
• 1. vuosikurssi: rehtorien kyselytunti Teamsissa tiistaina 25.8. ja varsinainen 
huoltajienilta tiistaina 27.10.2026
• 2. vuosikurssi: tiistaina 16.2.2027
• 3. vuosikurssi kotiväenilta: tiistaina 4.11.2026 (Teams)

Yhteisessä opiskeluhuoltoryhmä KALORissa on huoltajien edustus.

[bookmark: _Toc27799116]Muu yhteistyö

Kuopion lukiotoimen edustajat ovat olleet aktiivisesti mukana erilaisissa valtakunnallisissa kehittämisryhmissä esimerkiksi OKM:n lainsäädäntötyöhön liittyen. Näitä mahdollisuuksia tullaan jatkossakin hyödyntämään. Opetuspäällikkö on edustajana Kuntaliiton lukiokoulutuksen järjestäjien verkostossa ja rehtori Mika Strömberg toimii Kuntaliiton lukiorehtoriverkoston kutsuttuna jäsenenä.

Kallaveden lukio tekee läheistä yhteistyötä Suomen muiden yrittäjyysopintoja painottavien lukioiden 
kanssa. Kallaveden lukio on mukana LYKKI-verkostossa ja järjestää osaltaan yrittäjyyteen liittyviä koulutuksia ja tapahtumia erityisesti Itä-Suomen alueella. 
Lukion bisneslinjalla on paljon yhteyksiä paikallisiin yrityksiin ja yrittäjiin ja niitä kehitetään edelleen. Pohjois-Savon yrittäjien kanssa sovitaan mm. yritys- ja yrittäjävierailuista, jotka osaltaan lisäävät yritys- ja työelämätuntemusta. 
Bisneslinjalla on vakituisia käyntikohteita Kuopion yrityksissä, esim. Pohjois-Savon Osuuspankki, PeeÄssä ja 
Uusyrityskeskus sekä IKEA.




[bookmark: _Toc2064142553]ORGANISOITUMINEN

[bookmark: _Toc1464336164]Organisoituminen ja johtaminen
[bookmark: _Toc1777272929]Johtamiskäytänteet ja toiminnan suunnittelu

Lukion toiminnan johtamisesta vastaa rehtori, rehtoritiimi tai rehtori työparinaan apulaisrehtori(t). Rehtorin tehtäviin kuuluvat yleishallinnollinen, pedagoginen ja strateginen johtaminen sekä lukioyhteisön 
toimintakulttuurin kehittämisen johtaminen. Myös lukiokoulutuksen laadun johtaminen on rehtorin 
toimenkuvaan liittyvä tehtävä. Usean rehtorin johtamalla Kuopion keskustakampuksella kunkin rehtorin 
tehtävät ja vastuualueet on määritelty ja sovittu erikseen. Kuopion lukioiden rehtoreiden esihenkilönä 
toimivat opetuspäälliköt I ja II.

Kuopion lukioiden rehtorit muodostavat lukioiden johtotiimin yhdessä opetuspäällikköjen ja opetusjohtajan kanssa. Johtotiimi edustaa Kuopion lukioiden koulutuksen järjestäjää ja tekee yhteistyötä operatiivisessa 
johtamisessa sekä kehittämistyössä. Tavoitteena on Kuopion lukiotoimen linjakas ja laadukas kehittäminen 
yhteisen vision ja tavoitteen pohjalta. Lisäksi lukioiden rehtorit ja virka-apulaisrehtorit muodostavat yhdessä lukiokoulutuksen hallintosihteerin kanssa Lukioiden rehtoritiimin, jossa yhdessä valmistellaan sekä linjataan asioita lukioiden arkeen.

Kallaveden lukion rehtorina toimii Ensio Vatanen, ja luottamusapulaisrehtorit ovat Tiina Karjalainen ja Heikki 
Ståhlberg.

Rehtoreiden ja koulusihteerin muodostama kansliatiimi kokoontuu viikoittain suunnittelemaan ja 
koordinoimaan lyhyen aikavälin toimintaa. Kallaveden lukion Kammarissa rehtorit ja opinto-ohjaajat 
valmistelevat opettajainkokouksia ja veso-päiviä sekä linjaavat ja suunnittelevat koulun pidemmän ajan 
toimintaa. Kammari kokoontuu noin kerran kuukaudessa. Opettajainkokouksia pidetään jokaisen jakson 
lopussa ja aina tarpeen mukaan.

Lukuvuoden toimintaa on suunniteltu jo keväällä ja samoin suunnitellaan syksyn 2026 vesossa ja eri tiimeissä. 

Tiimit tekevät omat toimintasuunnitelmansa. Aineryhmät tekevät opettajien koulutussuunnitelmat. 
Opiskelijakunta suunnittelee oman toimintansa. Opiskelijakunta voi valita edustajansa koulun tiimeihin. Lisäksi opiskelijat tapaavat rehtoreita joka jaksossa ns. kyselytunneilla.

[bookmark: _Toc590947348]Tiimit ja työryhmät

Kuopion lukiotoimessa toimii yhteisiä työryhmiä, joita on esitelty toisaalla tässä suunnitelmassa (esimerkiksi yhteiset aineryhmät, Erasmus+- ja RO-koordinaattorit).

Myös lukiotasolla henkilöstö ja opiskelijat osallistuvat toiminnan suunnitteluun erilaisten tiimien ja työryhmien kautta, ja näiden toiminnalle määritellään erikseen toimintatavat ja tavoitteet.

Kallaveden lukion jokainen opettaja toimii jossain tiimissä ja sen lisäksi jokainen on myös koulun eri 
aineryhmien jäsen. Tiimiin tai aineryhmään kuuluminen ja kokoukset ovat osa YS-aikaa. Tiimiin 
kuulumisesta ei makseta erikseen korvausta; puheenjohtajat saavat TVA-korvauksen. Tiimit ja aineryhmät 
toimivat itsenäisesti. Lukuvuoden alussa tiimit tekevät toimintasuunnitelman ja tiimien työnjaon ja 
raportoivat toiminnastaan opettajainkokouksessa. Useimmissa tiimeissä on opiskelijaedustus. Useimmat 
opettajat kuuluvat lisäksi vuositasoittaiseen ryhmänohjaajien tiimiin, joka suunnittelee ryhmänohjausta 
Jaksoittain.

KALLAVEDEN LUKION TIIMIT

KANSLIATIIMI
Kansliatiimi kokoontuu viikoittain suunnittelemaan lähiajan toimintaa ja tapahtumia. Kansliatiimiin kuuluvat Ensio Vatanen, Tiina Karjalainen, Heikki Ståhlberg ja Veera Heinonen.
KAMMARI 
Kammari suunnittelee lukion pidemmän aikavälin toimintaa ja valmistelee asioita mm. 
opettajainkokouksiin. Ryhmään kuuluvat Ensio Vatanen (PJ), Tiina Karjalainen, Heikki Ståhlberg, Anne Sivén, Annika Jonninen ja Veera Heinonen. Kammari kokoontuu noin kerran kuukaudessa.
UNESCO-TIIMI
Unesco-tiimin tavoitteena on kehittää Unescon roolia Kallaveden lukiossa lisätä Unescon arvojen 
näkyvyyttä niin koulun arjessa kuin myös viestinnässä. Tavoitteena on tuoda näkyväksi kaikki se koulun 
toiminta, joka liittyy Unescon arvoihin. Tiimi pitää esillä koulussa kestävän tulevaisuuden tavoitteita ja 
tukee tarvittaessa kv-ryhmän toimintaa. Tiimi jatkaa koulumme hyväntekeväisyysprojekteja (esim. 
lahjoitukset norpalle ja ikimetsille sekä joulukorttikampanja). Tiimin lukuvuoden tavoitteena on nostaa Unesco-statusta koulussa ja aktivoida opiskelijoita toimimaan Unesco-lähettiläinä.
Tiimin jäsenet osallistuvat mahdollisuuksien mukaan eri koulutuksiin ja ovat yhteydessä alueen muihin 
Unesco-kouluihin. Tiimin puheenjohtajana toimii Maija Kukila ja jäseninä Heikki Jantunen, Mirka Oinonen, 
Tiina Törnqvist-Nevalainen, Anne väänänen ja Tapio Uusitalo.
KIMPPATIIMI
Kimpan tarkoitus on ylläpitää työyhteisön hyvinvointia, järjestää virkistystapahtumia ja toimia yhteistyössä 
työhyvinvointiparin kanssa. Tiimi hoitaa työyhteisön muistamiset ja pyrkii lisäämään yhteisöllisyyttä. Lisäksi 
tiimi kartoittaa ja kysyy yhteisön jäsenien mielipiteitä työhyvinvointiin ja aktiviteetteihin liittyen. 
Tiimin pj. on Sanna Parni, ja jäseninä Jonna Kärkkäinen, Pekka Ollikainen, Tuomas Rotinen ja Jari Simonen.
KV - TIIMI
KV-tiimin tehtävänä on järjestää ja hoitaa ystävyyskouluhankkeemme Saksan ja Italian kanssa; pitää huolta 
vaihto-opiskelijoista; ja hoitaa muita kansainväliseen toimintaan liittyviä tehtäviä.
Tiimi toteuttaa vuosittain opiskelijoiden kanssa tehtävää vaihtoa Kallaveden lukioiden ystävyyskouluihin. 
Tiimi järjestää myös Kallaveden lukion YK-päivän juhlan. Ks. Luku 6.3. kansainvälisyys. Tiimin puheenjohtaja 
on Eija Venäläinen ja jäseninä Pirjo-Riitta Elo, Satu Huttunen, Annulotta Marjanen, Eero Ruokolainen ja Jari Simonen.
PEDATIIMI
Tiimin tehtävänä on Kallaveden lukion opetukseen pedagoginen kehittäminen ja mm. Kallaveden lukion 
pedakahviloiden sisällön suunnittelu. Tiimin puheenjohtaja on Heikki Ståhlberg ja jäseninä aineryhmien 
Puheenjohtajat ja rehtorit.
BISNESTIIMI
Bisnestiimin tehtävänä on yrittäjyyskasvatuksen sekä työelämä- ja taloustaitojen vahvistamien Kallaveden 
lukiossa. Lisäksi tavoitteena on bisneslinjan näkyvyyden lisääminen - pitkän aikavälin tavoitteena saada 
Kallaveden lukiolle yrittäjyyskasvatuksen valtakunnallinen erityistehtävä.
Tiimin puheenjohtaja toimii Marika Heiskanen ja jäseninä Laura Ikäheimo, Jaana Kivipato, 
Elisa Lukka, Pirpa Luomala, Anne Sivén ja Jari Ukkonen.
DIGITIIMI
Tiimin tehtävänä on tietoteknisen tuen antaminen opettajille ja opiskelijoille, YO-kirjoitusten tekninen 
toteutus ja lukiolaiskannettavien hallinnointi. Lisäksi heidän vastuullaan on Abitti-koejärjestelmän 
pyörittäminen. Tiimin muodostavat Mika Leikas, Juha-Pekka Pentikäinen ja Kaisa Pirkonen.
MARKKINOINTITIIMI
Tiimin tehtävänä on huolehtia koulun brändin kehittämisestä ja markkinoinnista Tiimiin kuuluvat Annika 
Jonninen, Pirpa Luomala (some), Lotta Hintsala, Anne Sivén ja Riikka Vänskä (some). Lisäksi Tiina Törnqvist-Nevalainen ja tutoropiskelijat osallistuvat koulun markkinointiin ja esittelyyn.

[bookmark: _Toc1362324919]hankkeet

Kuopion lukiokoulutuksen yhteiset hankkeet lukuvuonna 2025–2026:

· EUKK124 ja EUKK130 Erasmus+ - akkreditointi

Kaupungin taloudellisen tilanteen vuoksi ei ole lupa hakea uusia hankkeita lukuvuonna 2026–2027.


[bookmark: _Toc416217232]Resurssit
[bookmark: _Toc1358321826]Talous

Opetukseen käytettävän resurssin eli henkilöstömenojen käyttöä suunnitellaan annettujen linjausten mukaisesti. Rehtoreiden yhteissuunnittelun avulla varmistetaan tarkoituksenmukainen opintotarjonta ja ryhmäkoko annettujen talousraamien mukaisesti. Toimenpiteitä ovat esimerkiksi

· opetustarjonnan suunnittelu opintotarjotinryhmässä
· talouden ajantasainen seuranta
· lukio-opetuspäällikön talouspalaverit
· käyttötalouden laskentamallien kehittäminen
· tarkoituksenmukainen rekrytointi


Kallaveden lukiossa annetaan opetusta 481 opintojakson verran, joista kahdeksan käytetään 
samanaikaisopetukseen. Kaikkiaan tuntikehystä käytetään 540 vuosiviikkotuntia (a 2 op). Tuntikehyksen käytön erittely on esitetty erillisessä laskentataulukossa.
Varsinaisten opiskelijoiden määrä (20.9.2025):
1. vuosikurssi (25): 164
2. vuosikurssi (24): 161
3. vuosikurssi (23): 155
4. vuosikurssi (21): 34
Yhteensä varsinaisia opiskelijoita: 514
Kahden tutkinnon suorittajia on Kallaveden lukiossa 4. 
Ryhmänohjausryhmiä on 1 -3 vuositasolla kullakin 6, neljännellä vuositasolla 1

[bookmark: _Toc751456351]Henkilöstö

Kuopion kaupungin lukiotoimen hallintoa johtavat opetusjohtaja ja opetuspäälliköt ja keskeisenä tukena 
toimivat hallintosihteerit Mervi Parviainen ja Sami Kinnunen sekä tvt-asiantuntija Matti Lähtevänoja. Lisäksi erilaisten hankkeiden kautta Kuopion lukiokoulutuksessa työskentelee vuosittain myös muita henkilöitä, 
joita on esitelty toisaalla tässä suunnitelmassa.

Lukiokoulutuksen henkilöstön osaamisen kehittäminen on tavoitteellista ja henkilökohtaista. Opettajien 
yhteistyötä tiivistetään aineryhmien sisällä ja niiden välillä. Koulutustarpeista ja arjen sujuvuudesta
keskustellaan kehityskeskusteluiden yhteydessä ja haasteisiin etsitään ratkaisuja yhdessä.

Kallaveden lukiossa on lukuvuonna 2026 - 27 yhteensä 31 opettajaa (+ rehtori), joista 3 määräaikaista.

[bookmark: _Toc280697294]Fyysinen oppimisympäristö

Kuopion kaupungissa on kuusi päivälukiota ja yksi aikuislukio. Opetusta toteutetaan kuudessa eri toimipisteessä. Lukioiden tilat ovat eri-ikäisiä ja kunnoltaan hyvinkin erilaisia. Tiloista ja niiden kunnostamisesta vastaa Kuopion tilakeskus.   
 
Lukioiden fyysisiä oppimisympäristöjä on uusittu ja niitä kehitetään olemassa olevien tilojen ja resurssien puitteissa. Ainakin kaikkien laajempien korjaustöiden yhteydessä oppimisympäristön kalustusta pyritään ajanmukaistamaan laadukkaan opetuksen mahdollistamiseksi.

Kallaveden lukiossa on tehty koulukiinteistön kunnostustöitä useamman vuoden ajan alkaen. Luokkien 
pintaremontoinnilla pyritään jatkamaan koulun käyttöikää hieman eteenpäin. Tavoitteena on, että 
kunnostustöitä jatkettaisiin jossain vaiheessa koulurakennuksen 3. kerroksessa, jonne olisi 
tarkoitus tehdä opiskeluhuollon työtiloja. Samalla kun tiloja korjataan, pyritään lisäämään myös 
opiskelijoiden viihtyvyyttä mm. hankkimalla yhteisiin tiloihin uusia kalusteita.

Kuopion kaupungissa on aloitettu lukioiden palvelutarveselvitys. Selvityksessä tultaneen ottamaan kantaa myös Kuopion keskusta-alueen lukioiden tulevaisuuteen. Nopeat muutokset eivät kuitenkaan liene mahdollisia, joten on todennäköistä, että Kallaveden lukio jatkaa edelleen toimintaansa Maaherrankatu 2:ssa vielä useiden vuosien ajan.

Kallaveden lukion koulukirjastoa ja sen lainaustoimintaa kehitetään edelleen lukuvuoden aikana. 
Opiskelijoiden toiveita kirja- ja materiaalihankinnoista pyydetään opiskelijakunnan kirjastovastaavilta. 
Heidän kanssaan keskustellaan, miten opiskelijakunta toivoo kirjaston käyttöä tehostettavan. 
Koulukirjastosta vastaa Mirka Oinonen.

[bookmark: _Toc1299132031]Tieto- ja viestintätekniikka

Tieto- ja viestintätekniikan opetuskäyttöä kehitetään opetussuunnitelman liitteenä olevan kehittämissuunnitelman pohjalta. Verkostomaiset hankkeet tukevat kehitystyötä. Lukiokoulutuksessa on pedagoginen tiimi, joka tukee jokaisen lukion opettajakuntaa ja teknisiä asiantuntijoita. Tiimiin kuuluvat lukuvuonna 2026–2027 Matti Lähtevänoja ja Riikka Korosalmi.

Kallaveden lukiossa toimii kolme TVT-vastaavaa (Mika Leikas, Juha-Pekka Pentikäinen ja Kaisa Pirkonen). He 
toimivat samalla myös digitutoreina, jotka auttavat ja kehittävät tietotekniikan opetuskäyttöä.
TVT-opossa ensimmäisen lukiojakson aikana opetellaan mm. koulun tietojärjestelmien haltuun ottamista 
(O365), Abitti-järjestelmää ja kurssikokeissa ylioppilaskokeita varten. Tämä parantaa opiskelijoiden TVTtaitoja ja valmistaa heitä digitaaliseen ylioppilaskokeeseen.
Aineenopettajat huomioivat tieto- ja viestintätekniikan opetuskäytön omassa työssään siten, että käytetyt 
ratkaisut palvelevat opiskelijan oppimista ja tulevaisuuden taitoja. Uusia oppimisalustoja testataan ja 
kokemuksia niiden käytöstä levitetään opettajien ja aineryhmien kokouksissa.


[bookmark: _Toc1610880168]ARVIOINTI

[bookmark: _Toc2094982595]Toiminnan laadun arviointi

Toiminnan laadun arviointi on keskeinen osa lukiokoulutuksen laadun varmistusta. Osana laatukulttuuriin ja laadunhallinnan prosessien kehittämistä Kuopion lukioissa etsitään ja kokeillaan myös uusia tapoja, menetelmiä ja työkaluja toiminnan laadun arvioinnissa. Laadunhallintaan kuuluu systemaattisuus ja tavoitteellisuus. Lukioyhteisön toiminnan arvioinnissa keskeistä on, että arviointi kohdistuu toiminnan kannalta merkityksellisiin asioihin ja että arvioinnin tuloksia hyödynnetään suunnitelmallisesti toiminnan kehittämisessä. 

Lukuvuonna 2026–2027 Kuopion lukioiden laatutyön tavoitteita ovat:
· Jatketaan lukiokoulutuksen yhteisen laadunhallinnan järjestelmän rakentamista ja selvitetään erilaisten laadunhallinnan työvälineiden tarjoamia mahdollisuuksia. 
· Vakiinnutetaan käyttöön Kuopion lukioiden intra.
· Toteutetaan vuosikellossa määritellyt arvioinnit ja analysoidaan niiden tuloksia osana kehittämistä ja laadunhallintaa. 
· Arvioidaan lukioiden vuosisuunnitelmien tavoitteiden toteutumista lukuvuoden lopulla lukiotoimen tasolla johtotiimissä sekä lukioittain. Arviointikohteiksi valitaan lukuvuosittain yhteisesti sovittuja osa-alueita.
· Osallistutaan Laatuapila-verkoston vertaisarviointiin (ks. Luku 2.3 Lukiokoulutuksen laatustrategia)

[bookmark: _Toc1995227584]Opetuksen ja oppimisen laadun arviointi

Oppimisen arvioinnilla on monia tehtäviä. Arvioinnin avulla osoitetaan opiskelijan osaamistaso, motivoidaan opiskelijan oppimista ja tuetaan oppimisprosesseja. Arvioinnissa pyritään hyödyntämään monipuolisia arviointimenetelmiä ja huomioimaan laaja-alaisesti opiskelijan oppimista, osaamista ja työskentelyä. Myös opiskelijan itsearviointi sekä opiskeluryhmässä toteutettava vertaisarviointi ovat osa oppimisen arviointia.  

Opetuksen laatua arvioidaan opintojaksopalautteilla, lukiokohtaisilla kyselyillä sekä oppimistulosten arvioinneilla. Laatuhankkeiden tavoitteena on parantaa opetuksen tasalaatuisuutta ja oppimisen edellytyksiä vahvistamalla opettajien osaamista.  Lukio opettajilla on käytössään opintojaksojen palautetyökalu.

Kuopion lukioiden yhteisillä laajoilla opiskelijakyselyillä arvioidaan mm. opetuksen laatua ja opetussuunnitelman tavoitteiden toteutumista. Tulokyselyyn vastaavat ensimmäisen, olokyselyyn toisen vuoden ja päättökyselyyn lukion päättävät opiskelijat. 

[bookmark: _Toc1897653726]Työyhteisön toiminnan laadun arviointi

Työyhteisön toiminnassa toisten oikeuksien ja velvollisuuksien kunnioittaminen, selkeys, yhteinen sitoutuminen hyvän työilmapiirin ylläpitämiseen, tiedon ja osaamisen riittävä jakaminen sekä avoin ja turvallinen keskustelukulttuuri ovat keskeisiä työyhteisön laadukkaan toiminnan edellytyksiä. Työyhteisön toiminnan arvioinnissa pyritään ajantasaisuuteen, monipuolisuuteen ja avoimuuteen. Työyhteisön toimintaa arvioitaessa kiinnitetään huomiota työtyytyväisyyteen, työilmapiiriin ja työyhteisön toimivuuteen. Koko lukioyhteisön osallisuus huomioidaan työyhteisön toiminnan arvioinnissa ja kehittämisessä. 

Rehtorit arvioivat työyhteisön toimintaa yksilö- ja ryhmänäkökulmasta osana säännöllisiä kehityskeskusteluja. Myös uusien henkilöiden kanssa käytävissä tulokeskusteluissa ja lähtijöiden lähtökeskusteluissa saadaan tietoa työyhteisön toiminnan ja johtamisen laadusta. 
Kallaveden lukion rehtori pitää henkilökunnalle henkilökohtaiset kehityskeskustelut alkukeväästä 2027. 


[bookmark: _Toc1297229549]Johtamisen laadun arviointi

Johtamisen laadun arvioinnissa pätevät samat tavoitteet kuin työyhteisön laadun arvioinnissa. Kuopion lukiokoulutuksessa lukuvuonna 2026–2027 johtamisen laadun arviointiin etsitään uusia, sopivia työkaluja. 

[bookmark: _Toc619817461]Sidosryhmäyhteistyön laadun arviointi

Kuopion lukioilla on erilaisia sisäisiä ja ulkoisia sidosryhmiä. Opiskelijoiden huoltajat ovat lukioiden keskeinen sidosryhmä, ja sen lisäksi eri lukioissa on myös muita sidosryhmiä lukion oman tarpeen mukaan. Sidosryhmäyhteistyössä tavoitteena on avoin vuorovaikutus ja molempien tahojen pyrkimys ymmärtää toisen osapuolen odotuksia sekä tarkastella yhteistyötä molempien osapuolten näkökulmasta. 

Sidosryhmäyhteistyön laadun arvioinnissa pyritään ymmärtämään, millainen yhteistyö on kummankin osapuolen kannalta tarkoituksenmukaista ja onnistunutta, ja arvioidaan yhteistyötä näistä tekijöistä käsin. Sidosryhmäyhteistyön laadun kehittämisessä ja arvioinnissa ylläpidetään aktiivista vuorovaikutusta sekä hyödynnetään erilaisia yhteisiä tilaisuuksia, kyselyitä ja palautekanavia. Osana lukioiden laatukulttuurin kehittämistä haetaan soveltuvia menettelytapoja sidosryhmien osallistumiseksi laadun varmistukseen ja kehittämiseen.

[bookmark: _Toc802937009]Muut arvioinnit ja mittaukset

Kuopion lukioissa osallistutaan Kuopion lukiotoimen toteuttamiin, sidosryhmäyhteistyönä toteutettaviin sekä lukiotoimijoille valtakunnallisella tasolla järjestettäviin arviointeihin ja mittauksiin erikseen sopien lukuvuoden aikana. Lukuvuonna 2026–2027 osallistumme kouluterveyskyselyyn sekä Suomen lukiolaisbarometri-tiedonkeruuseen, jonka toteuttaa Opiskelun ja koulutuksen tutkimussäätiö Otus sr yhteistyössä Suomen Lukiolaisten Liiton kanssa.


[bookmark: _Toc1764256950][bookmark: _Toc458489757]LUKUVUODEN 2026–2027 TAPAHTUMAT

Kuopion lukioissa toteutetaan lukuvuoden 2026–2027 aikana monia koulun toimintaan kuuluvia tapahtumia ja tilaisuuksia. Suurin osa näistä toteutuu koulupäivän aikana ja koulun tiloissa, mutta mukana on myös muualla ja muuhun kellonaikaan toteutettavia tapahtumia (esimerkiksi retket ja leirikoulut). 
Listaus ja kuvaukset näistä löytyvät lukion kotisivujen kalenterista osoitteesta Tapahtumakalenteri - Kallaveden lukio 
	
	
	



